Structura instrumentului financiar Fondul de dezvoltare urbană (denumit în continuare «UDF)» ia forma unui fond de împrumut care urmează să fie creat și gestionat de către un intermediar financiar cu contribuții din partea programului, urmând ca intermediarul financiar și coinvestitorii să finanțeze împrumuturile nou generate pentru proiectele de dezvoltare urbană. UDF este pus la dispoziție în cadrul unei operațiuni care face parte din axa prioritară definită în programul cofinanțat din fonduri ESI și în contextul evaluării ex ante prevăzute de Regulamentul (UE) nr. 1303/2013.

Obiectivul instrumentului Obiectivele instrumentului sunt: 1. să combine resursele de la programul ESIF, intermediarul financiar și coinvestitori pentru a sprijini finanțarea de proiecte de dezvoltare urbană; 2. să furnizeze proiectelor de dezvoltare urbană situate în zone asistate, astfel cum sunt desemnate pe o hartă a ajutoarelor regionale aprobată pentru perioada 1 iulie 2014-31 decembrie 2020, în aplicarea articolului 107 alineatul (3) literele (a) și (c) din tratat, un acces mai ușor la finanțare, oferind proiectelor fonduri în condiții preferențiale. Astfel de investiții sunt efectuate în cadrul domeniului de aplicare a Regulamentului (UE) nr. 651/2014. Obiectivele sunt legate de următoarele condiții. Instrumentul UDF face parte din punerea în aplicare a intervențiilor avute în vedere în cadrul unei abordări integrate pentru o strategie de dezvoltare urbană durabilă. Contribuția din partea programului ESIF către intermediarul financiar nu exclude finanțarea disponibilă de la alți investitori privați sau publici. Programul ESIF oferă finanțare intermediarului financiar în scopul de a crea un portofoliu de împrumuturi pentru proiecte de dezvoltare urbană. De asemenea, programul participă la pierderi și nerespectarea obligațiilor de plată, venituri și recuperări din împrumutul UDF în acest portofoliu, de la împrumut la împrumut. Cofinanțarea programului ESIF se realizează printr-unul dintre următoarele mijloace: contribuția la program a autorității de management, contribuția intermediarului financiar și contribuția coinvestitorilor la nivelul coinvestițiilor în fond, coinvestiții prin împrumuturi în proiecte de dezvoltare urbană și coinvestiții realizate de către alți coinvestitori. În cazul structurii de tip fond de fonduri, fondul de fonduri transferă contribuția din programul ESIF către intermediarul financiar. În plus față de contribuția programului ESIF, fondul de fonduri poate furniza propriile resurse, care sunt combinate cu resursele intermediarului financiar. În acest caz, fondul de fonduri preia o parte din partajarea riscurilor între contribuțiile din portofoliul de împrumuturi. Va trebui să se aplice articolul 16 din Regulamentul (UE) nr. 651/2014 în cazul în care resursele furnizate de fondul de fonduri sunt resurse de stat sau sunt combinate cu alte resurse de stat.

Proiectul de dezvoltare urbană Proiectul de dezvoltare urbană face parte din punerea în aplicare a intervențiilor avute în vedere în cadrul unei abordări integrate pentru o strategie de dezvoltare urbană durabilă și care contribuie la realizarea obiectivelor definite în aceasta. În plus, toate proiectele de dezvoltare urbană demonstrează următorii parametri: Viabilitate financiară: — Proiectele de dezvoltare urbană se bazează pe un model de afaceri, estimând fluxurile de trezorerie și vizând potențiali investitori privați. — Proiectele de dezvoltare urbană sunt structurate în așa fel încât să genereze venituri sau să reducă cheltuieli, suficiente pentru a rambursa împrumutul primit de la UDF, și sunt structurate astfel încât orice sprijin de ajutor de stat să fie stabilit la suma minimă necesară pentru ca proiectul să poată să funcționeze astfel încât să nu denatureze concurența. Proiectele au o rată internă de rentabilitate (RIR) care nu este suficientă pentru a atrage finanțare pe bază pur comercială. Alinierea strategică: — Proiectele de dezvoltare urbană sunt parte a unei strategii de dezvoltare urbană integrată și durabilă și au potențialul de a atrage finanțări suplimentare din partea altor investitori publici și privați. — Proiectele de dezvoltare urbană sunt conforme cu obiectivele și intervențiile avute în vedere de programul ESIF și contribuie la îndeplinirea indicatorilor relevanți de realizare ai programului ESIF. — Proiectele de dezvoltare urbană sunt situate în regiunea/jurisdicția relevantă și contribuie la îndeplinirea obiectivelor (inclusiv rezultate cantitative) așa cum este prevăzut în programul ESIF. Următoarele priorități de investiții pot fi sprijinite de UDF: — investiții în strategii cu emisii scăzute de dioxid de carbon pentru zonele urbane; — investiții pentru a asigura rezistența în caz de dezastre; — investiții pentru adaptarea la schimbările climatice; — investiții pentru a îmbunătăți mediul urban, inclusiv prin regenerarea siturilor dezafectate și reducerea poluării aerului; — investiții în mobilitatea urbană durabilă; — sprijinirea investițiilor în favoarea activităților independente și a creării de întreprinderi; — investiții în infrastructurile destinate serviciilor publice de ocupare a forței de muncă; — investiții în sectorul sănătății și social, în infrastructură, cercetare-dezvoltare sau servicii inovatoare, care contribuie la dezvoltarea locală și la tranziția de la forme de asistență medicală instituțională la forme de asistență medicală la nivelul comunității și primare, precum și la sporirea accesului la servicii sociale și de sănătate; — investiții în regenerarea fizică și economică a comunităților urbane și rurale defavorizate; — investiții pentru conservarea, protejarea, promovarea și dezvoltarea patrimoniului cultural; — investiții în învățământul superior, inclusiv colaborarea cu întreprinderi; — investiții în dezvoltarea TIC.

Implicarea ajutoarelor de stat Investiția este considerată compatibilă cu piața internă și nu necesită notificare ad hoc, cu condiția să fie în conformitate cu articolul 16 din Regulamentul (UE) nr. 651/2014. Prezența ajutorului de stat este evaluată la nivelul fondului de fonduri, al intermediarului financiar, al investitorilor privați și al beneficiarilor finali. În această privință, intermediarul financiar și fondul de fonduri îndeplinesc următoarele condiții: (a) costurile și comisioanele de administrare ale intermediarului financiar și ale fondului de fonduri reflectă remunerarea curentă de pe piață în situații comparabile, acesta fiind cazul atunci când fondul de fonduri a fost selectat printr-o procedură deschisă, transparentă și nediscriminatorie sau în cazul în care remunerarea este aliniată cu articolele 12 și 13 din Regulamentul delegat (UE) nr. 480/2014 și statul nu acordă niciun alt avantaj. În cazul în care fondul de fonduri doar transferă contribuția din fondurile ESI intermediarului financiar și are o misiune de interes public și nu desfășoară nicio activitate comercială atunci când pune în aplicare măsura și nu coinvestește utilizând propriile resurse – prin urmare, nu este considerat beneficiar al unui ajutor –, este suficient ca fondul de fonduri să nu fie supracompensat; (b) contribuția privată la fiecare proiect de dezvoltare urbană nu este mai mică de 30 % din finanțarea totală acordată în conformitate cu articolul 16 alineatul (6) din Regulamentul (UE) nr. 651/2014; (c) UDF este gestionat pe bază comercială și asigură decizii de finanțare care urmăresc obținerea de profit. Contribuția privată este considerată în acest caz ca investiții efectuate de organisme private. Costurile aferente obligației de diligență ale proiectelor de dezvoltare urbană sunt acoperite de costurile și comisioanele de administrare ale intermediarului financiar care administrează UDF. Remunerarea preferențială (condiții asimetrice privind mecanismele de partajare a riscurilor) pentru fondul de fonduri, contribuția intermediarului financiar și contribuțiile coinvestitorilor la nivel de fond și la nivel de proiect sub formă de împrumuturi, în cazul în care există, sunt stabilite în conformitate cu articolul 44 alineatul (1) din Regulamentul (UE) nr. 1303/2013 și cu articolul 16 alineatul (8) literele (b) și (c) din Regulamentul (UE) nr. 651/2014, astfel cum se specifică în continuare la politica tarifară. Nu sunt posibile condiții asimetrice pentru ceilalți coinvestitori la nivel de proiect, deoarece contribuțiile lor nu sunt investite în împrumuturi și în afara UDF.

Politica de creditare (a) Efectuarea plăților de la autoritatea de management sau de la fondul de fonduri către intermediarul financiar În urma semnării unui acord de finanțare între autoritatea de management sau fondul de fonduri și intermediarul financiar, autoritatea de management relevantă sau fondul de fonduri transferă contribuțiile publice de la program la intermediarul financiar care plasează aceste contribuții într-un UDF dedicat. Transferul se efectuează în tranșe și respectă plafoanele specificate la articolul 41 din Regulamentul (UE) nr. 1303/2013. Volumul de creditare-țintă și intervalul de rată a dobânzii sunt confirmate în cadrul evaluării ex ante în conformitate cu articolul 37 din Regulamentul (UE) nr. 1303/2013 și sunt luate în considerare pentru determinarea naturii instrumentului (instrument reînnoibil sau nereînnoibil). (b) Generarea unui portofoliu de împrumuturi Intermediarul financiar are obligația să genereze, într-o perioadă limitată prestabilită de timp, un portofoliu de împrumuturi eligibile pentru proiecte de dezvoltare urbană, în plus față de activitățile sale curente de împrumut, parțial finanțate din fondurile acordate în cadrul programului, la rata de partajare a riscurilor convenită în acordul de finanțare. Intermediarul financiar pune în aplicare o politică de creditare coerentă bazată pe o strategie de investiții convenită, care să permită o bună gestionare a portofoliului de credite, respectând în același timp standardele aplicabile ale industriei și luând în considerare în mod corespunzător interesele financiare și obiectivele de politică ale autorității de management. Strategia de investiții este definită în temeiul strategiei de dezvoltare urbană integrată și durabilă, al activității-țintă, al zonelor spațiale țintă și al cheltuielilor eligibile. Identificarea, selectarea, obligația de diligență, documentarea și executarea împrumuturilor acordate beneficiarilor finali se efectuează de către intermediarul financiar în conformitate cu procedurile sale standard și cu principiile stabilite în acordul de finanțare relevant. În cazul coinvestitorilor care acordă împrumuturi pentru proiecte de dezvoltare urbană, ar trebui semnat un acord de coinvestiții între intermediarul financiar și coinvestitorii care acordă împrumutul în mod direct pentru un proiect de dezvoltare urbană. Acest acord definește clauzele și condițiile pentru investiții către beneficiarii finali și, dacă este cazul, este în conformitate cu articolul 1 alineatul (3) din Regulamentul de punere în aplicare (UE) nr. 821/2014 al Comisiei (*******). Un astfel de acord de coinvestiții precizează condițiile pentru mecanisme de partajare a riscurilor, dacă este cazul. (c) Reutilizarea resurselor restituite instrumentului financiar Resursele restituite instrumentului financiar sunt reutilizate în cadrul aceluiași instrument financiar (reînnoibile în cadrul aceluiași instrument financiar) sau, după ce au fost restituite autorității de management sau fondului de fonduri, acestea sunt utilizate în conformitate cu articolele 44 și 45 din Regulamentul (UE) nr. 1303/2013. O astfel de abordare de tip reînnoibil, menționată la articolele 44 și 45 din Regulamentul (UE) nr. 1303/2013, este inclusă în acordul de finanțare. Atunci când acestea sunt reînnoibile în cadrul aceluiași instrument financiar, ca o chestiune de principiu, sumele care pot fi atribuite sprijinului din fonduri ESI și care sunt rambursate și/sau recuperate de către intermediarul financiar din împrumuturi acordate beneficiarilor finali în termenul acordat pentru investiții sunt puse la dispoziție pentru o nouă utilizare în cadrul aceluiași instrument financiar. Alternativ, în cazul în care autoritatea de management sau fondul de fonduri este rambursat(ă) direct, rambursările se produc în mod regulat, reflectând: (i) rambursarea principalului; (ii) orice sume recuperate și deducerile pierderilor aferente împrumuturilor; și (iii) orice plăți ale ratei dobânzilor. Aceste resurse trebuie să fie utilizate în conformitate cu articolele 44 și 45 din Regulamentul (UE) nr. 1303/2013. (d) Recuperările pierderilor Intermediarul financiar ia măsuri de recuperare în legătură cu fiecare împrumut nerambursat finanțat de UDF, în conformitate cu orientările și procedurile sale interne. Sumele recuperate de către intermediarul financiar (suma netă după deducerea costurilor de recuperare și executare silită, dacă este cazul) se distribuie între intermediarul financiar, autoritatea de management și fondul de fonduri. (e) Dobânda și alte câștiguri Dobânda și alte câștiguri generate de sprijinul din fondurile ESI pentru instrumentul financiar sunt utilizate în conformitate cu articolul 43 din Regulamentul (UE) nr. 1303/2013.

Politica tarifară Atunci când își propune prețurile, intermediarul financiar reduce cerința colaterală globală și rata dobânzii percepută pentru fiecare împrumut inclus în portofoliu la alocarea furnizată de contribuția publică a programului și de mecanismele de partajare a riscurilor. Politica tarifară cuprinde cel puțin următoarele elemente: 1. Rata dobânzii la participarea intermediarului financiar este stabilită în sistem de piață (și anume, conform politicii proprii a intermediarului financiar). 2. Rata globală a dobânzii, care urmează a fi percepută pentru împrumuturile acordate proiectelor de dezvoltare urbană eligibile incluse în portofoliu, trebuie să fie redusă proporțional cu alocarea furnizată de contribuția publică a programului. Această reducere ia în considerare comisioanele pe care autoritatea de management le-ar putea impune asupra contribuției programului și asupra mecanismelor de partajare a riscurilor. 3. Politica tarifară rămâne constantă în timpul perioadei de eligibilitate.

Contribuția programului la instrumentul financiar: cuantum și rate (detalii despre produs) Rata reală de partajare a riscurilor, contribuția publică a programului, remunerarea preferențială și rata dobânzii la împrumuturi se bazează pe constatările evaluării ex ante și este astfel încât să asigure faptul că beneficiul pentru beneficiarii finali este în conformitate cu articolul 16 alineatul (8) litera (b) din Regulamentul (UE) nr. 651/2014. Dimensiunea portofoliului-țintă al UDF este stabilit pe baza evaluării ex ante care justifică sprijinul pentru instrumentul financiar în conformitate cu articolul 37 din Regulamentul (UE) nr. 1303/2013 și ia în considerare abordarea de tip reînnoibil a instrumentului, dacă este cazul. Alocarea UDF și rata de partajare a riscurilor sunt stabilite astfel încât să acopere deficiențele identificate în cadrul evaluării ex ante și să respecte condițiile prevăzute în prezenta anexă. Rata minimă de cofinanțare convenită cu intermediarul financiar este definită pentru fiecare împrumut eligibil inclus în portofoliu, corespunzând cu partea maximă din valoarea principalului împrumutului eligibil finanțat de program. Rata de partajare a riscurilor convenită cu intermediarul financiar determină partea pierderilor care urmează să fie partajate între intermediarul financiar, coinvestitori (la nivel de fond și la nivel de proiect) și contribuția programului în absența oricărui alt mecanism. Clauzele și condițiile detaliate pentru finanțarea care urmează să fie oferită de un UDF se determină înainte de a realiza o investiție pentru fiecare proiect de dezvoltare urbană, pe baza previziunilor financiare pregătite pentru proiectul de dezvoltare urbană și verificate de către intermediarul financiar.

Contribuția programului la instrumentul financiar (activități) Portofoliul tranzacțiilor subiacente finanțate de UDF include împrumuturi pentru proiecte de dezvoltare urbană. Criteriile de eligibilitate pentru includerea în portofoliu sunt determinate în conformitate cu dreptul Uniunii, programul ESIF, normele naționale de eligibilitate, strategia de investiții (parte a abordării integrate pentru strategia de dezvoltare urbană durabilă) și împreună cu intermediarul financiar. Intermediarul financiar deține o estimare rezonabilă a profilului de risc al portofoliului. Intermediarul financiar are obligația de a identifica un portofoliu de proiecte de dezvoltare urbană, de a investi în acesta și de a-l gestiona în mod durabil, pe baza unei strategii de investiții confirmate în cadrul evaluării ex ante. Intermediarul financiar gestionează un portofoliu de proiecte de dezvoltare urbană care fac parte din punerea în aplicare a intervențiilor avute în vedere în cadrul unei abordări integrate pentru o strategie de dezvoltare urbană durabilă. Pentru fiecare proiect de dezvoltare urbană, intermediarul financiar furnizează cel puțin următoarele: (a) o descriere generală a proiectului și calendarul acestuia, inclusiv o descriere a partenerilor de cofinanțare și a acționarilor și planul de finanțare detaliat al proiectului; (b) o justificare pentru selectarea pentru contribuția din partea programului, inclusiv o evaluare inițială a viabilității proiectului și necesitatea ulterioară de investiții UDF; (c) o identificare a riscurilor; (d) conformitatea cu obiectivele proiectului descrise în programul respectiv. Aceasta înseamnă că proiectele de dezvoltare urbană selectate contribuie la realizarea obiectivelor programului, inclusiv rezultatele cantitative, așa cum este prevăzut în axele prioritare relevante ale programului. Atunci când pune în aplicare portofoliul, intermediarul financiar, în special: (a) identifică, investește în și conduce negocierile și structurarea investițiilor financiare în proiecte de dezvoltare urbană viabile care îndeplinesc cerințele și criteriile aplicabile programului relevant; (b) efectuează o evaluare atât în ceea ce privește conformitatea, cât și investițiile, a cerințelor strategiei de investiții. Un test de viabilitate trebuie să demonstreze că proiectul nu ar fi executat în lipsa investițiilor UDF; (c) raportează privind proiectele de dezvoltare urbană, în conformitate cu articolul 46 din Regulamentul (UE) nr. 1303/2013; (d) se asigură că cel puțin 30 % din totalul finanțării acordate unui proiect de dezvoltare urbană este de origine privată și că este realizată cea mai bună mobilizare posibilă a resurselor private.

Răspunderea autorității de management Răspunderea autorității de management în legătură cu instrumentul financiar se stabilește astfel cum se prevede la articolul 6 din Regulamentul delegat (UE) nr. 480/2014. Pierderile acoperite sunt valori ale principalului datorate, de plătit și restante și dobânzile standard (dar cu excepția penalităților pentru întârziere la plată și a oricăror alte costuri și cheltuieli).

Durata Se stabilește perioada de creditare a instrumentului financiar pentru a se asigura faptul că, în conformitate cu articolul 42 din Regulamentul (UE) nr. 1303/2013, contribuția programului este utilizată pentru împrumuturile acordate beneficiarilor finali nu mai târziu de 31 decembrie 2023. Investițiile realizate după 31 decembrie 2020 trebuie să fie verificate în scopul asigurării conformității cu normele privind ajutoarele de stat, care vor intra în vigoare după această dată.

Creditarea și partajarea riscurilor la nivelul intermediarului financiar (alinierea dobânzii) Alinierea dobânzii între autoritatea de management, coinvestitori și intermediarul financiar se realizează astfel: — prin comisioanele de performanță prevăzute la articolele 12 și 13 din Regulamentul delegat (UE) nr. 480/2014; — prin remunerarea intermediarului financiar care reflectă remunerarea actuală pe piață în situații comparabile; — intermediarul financiar asigură finanțarea a cel puțin 30 % din totalul angajamentului de finanțare pentru creditarea de proiecte de dezvoltare urbană. Din acest 30 %, cel puțin 1 % din totalul angajamentului de finanțare al UDF pentru fiecare proiect este investit de către intermediarul financiar din resursele sale proprii în aceleași clauze și condiții ca și contribuția programului. Minimul de 29 % care rămâne este furnizat de intermediarul financiar, coinvestitorii la nivel de fond sau coinvestitorii la nivel de proiect prin împrumuturi; — valoarea totală a cofinanțării private este de cel puțin 30 % din totalul finanțării acordate unui proiect de dezvoltare urbană; — cofinanțarea de către coinvestitori ar putea fi considerată fie drept cofinanțare națională a fondurilor ESI, dacă nu provine din resursele proprii ale beneficiarilor finali (în cazul în care o astfel de cofinanțare este apoi investită în cheltuieli pentru proiecte eligibile), fie complementară la contribuția publică a programului; — partajarea riscurilor cu intermediarul financiar și cu coinvestitorii (la nivel de fond sau la nivel de proiect de dezvoltare urbană) se face în mod proporțional în ceea ce privește contribuția programului, cu excepția cazului în care evaluarea ex ante menționată la articolul 37 alineatul (2) litera (c) din Regulamentul (UE) nr. 1303/2013 estimează că este nevoie de o remunerare preferențială sub forma unui set de partajare asimetrică a riscurilor între coinvestitorii publici și privați. Aceste mecanisme sunt în conformitate cu articolul 16 alineatul (8) literele (b) și (c) din Regulamentul (UE) nr. 651/2014 și sunt incluse în acordul de coinvestiții dintre părți. Aceste mecanisme nu se aplică procentului de 1 % investit de către intermediarul financiar din resursele sale proprii, astfel cum se prevede mai sus în vederea alinierii dobânzii.

Intermediari financiari eligibili Intermediarul financiar selecționat este un organism public sau privat instituit într-un stat membru și este autorizat, conform legii, să furnizeze împrumuturi pentru proiecte de dezvoltare urbană situate în jurisdicția programului care contribuie la instrumentul financiar. Intermediarul financiar eligibil demonstrează, de asemenea, capacitatea de a gestiona un UDF și de a monitoriza portofoliul proiectelor de dezvoltare urbană. Este vorba despre elementele prevăzute la articolul 7 din Regulamentul delegat (UE) nr. 480/2014. Intermediarul financiar eligibil demonstrează, de asemenea, experiență în cadrul pieței vizate relevante și un istoric adecvat în gestionarea unor proiecte echivalente sau similare sau a unor vehicule investiționale care investesc în proiecte similare cu cele avute în vedere de UDF, inclusiv experiență în utilizarea fondurilor ESI. Intermediarul financiar este reglementat în mod corespunzător de către organismul național de reglementare a serviciilor financiare și urmează cele mai bune practici privind administrarea profesionistă a fondurilor. Intermediarul financiar este gestionat pe bază comercială. Se consideră că această cerință este îndeplinită în cazul în care sunt respectate condițiile prevăzute la articolul 16 alineatul (9) din Regulamentul (UE) nr. 651/2014. Organismele private sunt considerate entități juridice private deținute de investitori privați sau publici care investesc pe propriul risc și din resurse proprii. Structura juridică a UDF permite finanțare suplimentară pentru a mobiliza contribuția programului de la alți investitori în proiectele de dezvoltare urbană. Autoritatea de management și fondul de fonduri respectă dreptul Uniunii atunci când selecționează intermediari financiari. Selecția intermediarilor financiari este deschisă, transparentă și nediscriminatorie. Selecția intermediarilor financiari vizează instituirea de mecanisme adecvate de partajare a riscurilor în cazul remunerării preferențiale. Procesul de selecție a intermediarului financiar evaluează strategia de investiții a UDF, luarea deciziilor și abordarea globală a guvernanței, capacitatea de gestionare și contribuția intermediarului financiar din resursele sale proprii la UDF. În procesul de selecție, unul dintre criteriile de eligibilitate pentru selecția intermediarului financiar este capacitatea sa de a propune și de a elabora un portofoliu de proiecte de dezvoltare urbană care urmează a fi finanțate, luând în considerare cea mai competitivă politică tarifară propusă de intermediarul financiar care participă la procesul de selecție. Intermediarul financiar este responsabil pentru identificarea și evaluarea proiectelor de dezvoltare urbană. Odată selecționat, intermediarul financiar gestionează o serie de proiecte de dezvoltare urbană. Seria de proiecte de dezvoltare urbană cuprinde proiecte pe care intermediarul financiar se angajează să le finanțeze, pe baza informațiilor disponibile la momentul respectiv. Sunt considerați investitori orice investitori care, în opinia rezonabilă a intermediarului financiar, sunt investitori care funcționează în circumstanțe conforme cu principiul investitorului într-o economie de piață în cadrul unei economii de piață libere, indiferent de natura lor juridică și de tipul de proprietate. Intermediarul financiar specifică, în contextul selecției sale, condițiile și criteriile pentru evaluarea coinvestitorilor. Acestea sunt ușor de înțeles și sunt puse la dispoziția eventualilor coinvestitori. Intermediarul financiar demonstrează o abordare nediscriminatorie pentru a găsi coinvestitori și pentru a investi împreună cu aceștia. Evaluarea coinvestitorilor poate fi controlată ex post.

Eligibilitatea beneficiarilor finali Beneficiarii finali sunt eligibili în temeiul dreptului UE și al legislației naționale, al programului relevant ESIF și al acordului de finanțare, cu respectarea condiției menționate la articolul 16 din Regulamentul (UE) nr. 651/2014. La data semnării împrumutului, beneficiarii finali îndeplinesc următoarele criterii de eligibilitate: (a) sunt actori ai dezvoltării urbane, adică întreprinderi cu un statut juridic care permite contractarea de datorii și punerea în aplicare a proiectelor de dezvoltare urbană, cu diferite structuri de proprietate, de exemplu prin combinarea capitalului privat și public; (b) sunt parteneri activi pentru autoritățile locale și regionale, stimulând dezvoltarea urbană prin investiții în proiecte de dezvoltare urbană. Beneficiarii finali trebuie să aibă interes juridic corespunzător pentru activul în care se realizează investiția; (c) nu sunt excluși pe baza dispozițiilor articolului 1 alineatele (2)-(5) din Regulamentul (UE) nr. 651/2014; (d) nu fac parte dintr-unul sau mai multe sectoare restricționate (********). (e) nu sunt întreprindere în dificultate astfel cum se definește la articolul 2 alineatul (18) din Regulamentul (UE) nr. 651/2014; (f) nu au încălcat regulile sau nu sunt într-o situație de nerambursare cu privire la orice alt împrumut sau leasing acordat fie de intermediarul financiar, fie de o altă instituție financiară, conform verificărilor efectuate în conformitate cu orientările interne intermediare financiare și politica de creditare standard; (g) investesc în proiecte de dezvoltare urbană care sunt puse în aplicare în zone asistate, astfel cum sunt desemnate pe o hartă a ajutoarelor regionale aprobată pentru perioada 1.7.2014-31.12.2020, în aplicarea articolului 107 alineatul (3) literele (a) și (c) din tratat. De asemenea, la momentul investiției și în timpul rambursării împrumutului, beneficiarii finali au un sediu social într-un stat membru, iar activitatea pentru care a fost acordat împrumutul se desfășoară în statul membru relevant și în regiunea/jurisdicția relevantă a programului ESIF.

Caracteristicile produsului pentru beneficiarii finali UDF furnizează beneficiarilor finali împrumuturile care contribuie la obiectivul programului și care sunt cofinanțate de program. Cuantumul și ratele UDF sunt aliniate cu rezultatele evaluării ex ante menționate la articolul 37 alineatul (2) din Regulamentul (UE) nr. 1303/2013 și sunt în conformitate cu Regulamentul (UE) nr. 651/2014. Împrumuturile sunt utilizate exclusiv în următoarele scopuri permise: (a) investiții în active corporale și necorporale; (b) capital de lucru legat de activități de dezvoltare sau de expansiune, care sunt auxiliare activităților menționate la litera (a) de mai sus și sunt legate de acestea (natura auxiliară se dovedește, printre altele, prin planul de afaceri al proiectului de dezvoltare urbană și prin valoarea finanțării). Împrumuturile UDF incluse în portofoliu îndeplinesc, în orice moment, următoarele criterii de eligibilitate: (c) împrumuturile sunt nou generate, cu excluderea refinanțării împrumuturilor existente sau a finanțării proiectelor completate; (d) valoarea totală a investițiilor UDF pentru proiectul de dezvoltare urbană nu depășește 20 000 000 EUR, astfel cum se prevede la articolul 16 alineatul (3) din Regulamentul (UE) nr. 651/2014; (e) împrumuturile asigură finanțarea pentru una sau mai multe dintre scopurile permise, în EUR și/sau în moneda națională din jurisdicția relevantă și/sau, după caz, în orice altă monedă; (f) împrumuturile nu sunt sub formă de credite de tip mezanin, datorii subordonate sau cvasicapital; (g) împrumuturile nu sunt sub formă de linii de credit de tip reînnoibil; (h) împrumuturile au un program de rambursare: inclusiv amortizare regulată și/sau plăți de tip «bullet»; (i) împrumuturile nu finanțează activități pur financiare și furnizarea de credite de consum; (j) scadență: împrumuturile au scadența minimă de 12 luni (inclusiv perioada de grație relevantă, dacă este cazul) și o scadență maximă de până la 360 de luni.

Raportarea și rezultatele vizate Intermediarul financiar furnizează informații autorității de management sau fondului de fonduri cel puțin trimestrial, într-o formă și cu un domeniu de aplicare standardizate. Raportul include toate elementele relevante pentru ca autoritatea de management să respecte dispozițiile articolului 46 din Regulamentul (UE) nr. 1303/2013. Statele membre își îndeplinesc, de asemenea, obligațiile de raportare și de transparență, în conformitate cu Regulamentul (UE) nr. 651/2014. Indicatorii sunt aliniați cu obiectivele specifice ale priorității relevante a programului ESIF care finanțează instrumentul financiar și cu rezultatele preconizate specificate în evaluarea ex ante. Indicatorii sunt măsurați și raportați cel puțin trimestrial pentru UDF și aliniați cel puțin cu cerințele Regulamentului (UE) nr. 1303/2013. În plus față de indicatorii comuni ai axei prioritare a programului ESIF, alți indicatori sunt: (a) numărul de împrumuturi/proiecte finanțate; (b) cuantumul împrumuturilor finanțate; (c) nerambursări (număr și cuantum); (d) resurse rambursate și câștiguri.